題鍾氏深秀樓
作者：張埴
朝代：宋

paragraphs: 空同之頂穹雲生，吹著寶石最上層。
儼驂太白跨坤立，雄雄空半危青撐。
高人飛樓浮縹紗，滿眼清寒生窈窕。
蒼煙白鳥出沒間，幾莟芙蓉秋漢曉。
黄塵如霧交四陲，乃獨脫此一攬奇。
天風午夜嘯歌歇，教人暗取寒竽吹。
一吹吹作終南皺，濯濯春陽染曾透。
再吹吹作琅邪圖，鬰鬰林壑描新就。
何當祗著大口吞，清晨燕以先生盤。
次第高舂出海門，坐我茅屋東偏看。